হাওড়ার একটি আবাসন থেকে প্রায় ২০ কিলোগ্রাম চোরাই সোনা উদ্ধার করল ডিরেক্টরেট অব রেভেনিউ ইন্টেলিজেন্স। গ্রেফতার করা হয়েছে মণিপুরের দুই বাসিন্দাকে। শুল্ক গোয়েন্দাদের দাবি, উদ্ধার হওয়া ওই সোনার দাম প্রায় সাত কোটি টাকা। গোয়েন্দাদের দাবি, তাঁদের মণিপুর শাখা গোপন সূত্রে খবর পায় যে, মায়ানমার থেকে চোরা পথে প্রচুর পরিমাণ সোনা ঢুকেছে মণিপুরে। সেই সোনার একটা বড় অংশ পাচারের জন্য নিয়ে যাওয়া হয়েছে কলকাতায়। সেই খবরের উপর ভিত্তি করে দু’জন সোনা পাচারকারী যুবককে চিহ্নিত করেন গোয়েন্দারা। সূত্রের খবর, ওই যুবকদের বড়বাজার এলাকায় গোয়েন্দারা পাকড়াও করেন। তাদের জেরা করে হদিশ মেলে হাওড়ার একটি আবাসনের। সেই আবাসনে তল্লাশি চালিয়ে উদ্ধার হয় ১২০টি সোনার বিস্কুট, যার ওজন সব মিলিয়ে প্রায় ২০ গ্রাম। তদন্তকারীরা বুধবার ধৃত দুই যুবককে ব্যাঙ্কশাল আদালতে পেশ করেন। সেখানে বিচারক দু’জনকেই জেল হেফাজতে পাঠানোর নির্দেশ দেন। গোয়েন্দাদের দাবি, ওই দু’জনকে জেরা করে কিছু সূত্র পাওয়া গিয়েছে যার ভিত্তিতে চক্রের কলকাতার পাণ্ডাদের হদিশ করার চেষ্টা করছেন তাঁরা। শুল্ক গোয়েন্দাদের দাবি, এই অর্থবর্ষে তাঁরা গোটা উত্তর পূর্ব ভারত এবং এ রাজ্যে ৪১৫ কিলোগ্রাম চোরাই সোনা উদ্ধার করেছেন। যার বাজারমূল্য প্রায় ১৩০ কোটি টাকা। ওই বিপুল অঙ্কের সোনা মায়ানমার, নেপাল, বাংলাদেশ এবং ভূটান থেকে এ দেশে ঢুকেছিল চোরা পথে পাচারের জন্য।